題張公明賞晴軒
作者：汪藻
朝代：宋

paragraphs: 端居有何好，名與勝會并。
人生豈長閑，天宇不屢晴。
邂逅風日佳，一醉萬事輕。
君家大父客，詩如九韶鳴。
浮春散無垠，攬取造物驚。
坐令綠野堂，岌嶪睢陽城。
風流被三世，諸郎未慚卿。
開軒著尊酒，報答千花明。
飲罷遣客休，仰空看雲行。
是中有佳處，遑恤身後名。
寧爲秋雨歎，更作秋蟲聲。